S knjigama sam zadovoljna putnica u čarobnoj kočiji

,,Čovjek samo srcem dobro vidi. Bitno je očima nevidljivo'', podijelila je tajnu sa mnom lisica i ostavila me na zanimljivom putu razmišljanja o tome što je u mom četrnaestogodišnjem životu bitno. Jedno od razmišljanja bilo je o tome kako je prava ljubav samo ona koju nađemo srcem, a ne očima. Moja je baš takva, i to ona prema knjigama.

,,Zašto me knjige toliko vole i zašto mi tako često prilaze?“ pitanja su koja mi se vrte u mojim zamršenim mislima, a naslijedila sam ih od svoje bake koja na svakom uglu kuće ima nekoliko knjiga. Na ta pitanja pokušavam odgovoriti već gotovo cijelu vječnost i borim se s njima poput lijepe i dobroćudne Pepeljuge sa zlom maćehom. ,,Kada bih barem mogla nadmudriti okrutnu maćehu i pokazati joj da ne može naređivati Pepeljugi što god joj se prohtije!'' glasno bih uzviknula uvijek kad sam se sjetila skromne i obespravljene Pepeljuge.

Čitanje je vesela pustolovina koja se odvija u mom umu i udaljava me, ali i čudesno spaja sa stvarnosti. Kada otvorim knjigu, čini mi se da me dobra vila iz neke od dječjih slikovnica zove i dolazi po mene. Sve oko mene nestaje i otme me priča koja se počinje odigravati pred mojim znatiželjnim očima. S lakoćom i ushićenjem upoznajem druge svjetove, a s likovima snažno proživljavam sve tuge i radosti.

Knjige su odlični putokazi u rješavanju problema, ali i sjajan način za opuštanje, za bijeg od stvarnog života i sveprisutnog stresa. Zagrnuti se u dekicu s dobrom knjigom, to je posebno lijep osjećaj unutarnjeg zadovoljstva. Lektiru najviše volim čitati baš na takav način, umotana u svoju žutu čupavu dekicu koju mi je isplela još moja prabaka, na svojoj ružičastoj plišanoj fotelji kraj prozora. Moj je odnos s lektirom oduvijek bio dobar i odgovoran, a iz godine u godinu sve se više poboljšavao. Tako sam nedavno na svojoj omiljenoj fotelji duboko proživljavala Vlatkinu ovisnost i smrt te u dahu pročitala roman „Zeleni pas“. Iskreno sam se divila Vlatkinoj sestri kako je uspjela preživjeti sve obiteljske probleme i probleme s prijateljem Markom koje joj je nemilosrdno nametnula sestrina ovisnost. Uvjerena sam da ih ja tako hrabro ne bih mogla podnijeti, a uz pripovjedačicu najbolje sam shvatila težinu životne nepravde. Kao petašica suosjećala sam s Jankom iz romana „Mrvice iz dnevnog boravka“. Bio mi je veliki prijatelj, htjela sam biti poput njega: osmisliti svoj genijalan izum i pisati za dječji časopis. Rastužilo me kada ga je Morana ignorirala i nije ga razumjela, patila sam s njim jer sam imala identičan problem sa svojom prijateljicom. Janko mi je bio spas i pomoć u rješavanju mog problema. „Čudnovate zgode šegrta Hlapića“ posebno mi je draga knjiga jer mi je od djetinjstva razvijala maštu i dobronamjerno mi šaptala: „Budi hrabra i snažna, i pomaži svima.“ Svaka knjiga imala je svoju posebnu priču i svoj glas koji me hrabrio i učio. „Borba nije sama sebi svrhom, ona je samo put da se ostvari postavljeni cilj*“* ili „Postoje neke želje koje se, ma koliko ih mi silno željeli, ne mogu ostvariti!“ samo su dvije od mnoštva mudrih rečenica koje su mi knjige nesebično otkrivale. Tako me lik Divljeg konja usmjeravao u svakodnevnoj životnoj borbi, a čitajući „Tajnu ogrlice sa sedam rubina“ suočila sam se sa životnom istinom da najveće želje ne moraju uvijek biti ispunjene, baš kao i Uškina želja da je ponovno zagrli majka. Nasmijala me tada i simpatična te djetinjasta Čarlijeva želja da ne ide u školu i bezbrižno živi u lunaparku. Eh, da se to zaista ostvarilo, tko zna koliko bi dugo Čarli bio sretan.

U šestom razredu omiljeni mi je lik bio Konrad, neobičan i inteligentan dječak koji se uvijek poželjno ponaša. Mučilo me što je njegov život bio tako kompliciran, ali uz pomoć iskrene prijateljice Kitty pronašao je svoju sreću. Konrad me je više od bilo koga naučio o važnosti prihvaćanja različitosti i kako svatko zaslužuje ljubav. Tako je čitanje oduvijek bilo moja velika životna učiteljica i radost koja je svakom godinom bivala sve jača.

Knjige jesu zakon jer mi pružaju iskustvo koje ne mogu pronaći ni na jednom drugom mjestu. S njima sam rasla, učila, plakala i smijala se. Učinile su me skromnijom i boljom osobom. I ono što je najvažnije, znam da će me knjige i dalje voljeti i prilaziti mi, ostat će moje vjerne prijateljice koje nikada neću izgubiti.

ZINO48210, 8.razred

Nina Brezak